|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2024.gada 31.oktobrī** |  **Nr. GND/2024/669** |
|  |  **(****protokols Nr.19; 57.p)** |

**Par balvas “Gulbenes novada GODS 2024” piešķiršanu**

Gulbenes novada pašvaldībā 2024.gada 21.oktobrī saņemts Gulbenes novada pašvaldības Kultūras komisijas 2024.gada 21.oktobra iesniegums (Gulbenes novada pašvaldībā reģistrēts ar Nr. GND/2.2.1/24/2109-G) ar lūgumu piešķirt balvu “Gulbenes novada GODS 2024” Latvijas Republikas Goda konsulei, Gruzijas latviešu biedrības “Ave Sol!” ilggadējai vadītājai Regīnai Jakobidzei, pamatojoties uz Gulbenes novada domes 2015.gada 26.marta noteikumiem Nr.1 “Gulbenes novada Gada balva kultūrā un balva Gulbenes novada GODS” un Gulbenes novada pašvaldības Kultūras komisijas 2024.gada 30.augusta lēmumu (protokols Nr.3).

Ar mērķi iepazīt un izpētīt novadnieka J.Straumes radošo mantojumu Kaukāza reģionā, 2013. gadā Gulbenes novada pašvaldība uzsāka sadarbības veidošanu ar Gruzijas Valsts tautas un lietišķās mākslas muzeju, kurā glabājas mākslinieka darbu kolekcija. 2016. gadā tika noslēgts Gulbenes novada vēstures un mākslas muzeja sadarbības līgums ar Gruzijas Valsts tautas un lietišķās mākslas muzeju par J. Straumes mantojuma apzināšanu un popularizēšanu Latvijā un Gruzijā. Nozīmīgākā starpvalstu aktivitāte, kas aptver gan izstāžu organizēšanu, gan pētniecības darbu, ir Starptautiskais mākslas festivāls “Divi Jūliji”, kas Gulbenē norisinās kopš 2018. gada. Festivālā akumulētās idejas un ierosmes bijušas par pamatu Gulbenes novada Vēstures un mākslas muzeja pastāvīgās ekspozīcijas “Divi Jūliji” izveidei. Tā augstu starptautisko novērtējumu guva Azerbaidžānā 2022.gadā, kad tika eksponēta Azerbaidžānas Nacionālajā paklāju muzejā Baku.

 Kopš sadarbības veidošanas pirmsākumiem ar Gruzijas pusi, tajā aktīvi iesaistījusies Latvijas Republikas Goda konsule, Gruzijas latviešu biedrības ilggadēja vadītāja Regīna Jakobidze. Pateicoties Regīnas Jakobidzes pieredzei, uzņēmībai, enerģijai, izpratnei par latviešu mākslinieka Jūlija Straumes nozīmīgo devumu Gruzijas kultūrai un mākslai, Tbilisi ir uzstādīta piemiņas plāksne pie nama, kur mākslinieks 20. gadsimta 20. gados strādāja kā tikko dibinātās Latvijas valsts diplomāts, ir rīkotas izstādes un pasākumi mākslinieka atcerei Gruzijas valsts un starpvalstu līmenī. Viesojoties Latvijā, R. Jakobidze vairākkārt ir apmeklējusi Druvienas Veco skolu-muzeju, iepazinusies ar J. Straumes piemiņas istabu, pirms 10 gadiem piedalījusies J.Straumes 140 gadu jubilejas svinībās Gulbenē un Druvienā, apmeklējusi Starptautisko mākslas festivālu “Divi Jūliji”, vienmēr publiski paudusi aktīvu un pārliecinātu viedokli par mākslu kā vērtību, par nepieciešamību novērtēt radošas personības nozīmi un ideju ilgtspēju mūsdienās un nākotnē.

Ņemot vērā augstāk minēto Gulbenes novada pašvaldības Kultūras komisijas ierosinājumu, pamatojoties uz Pašvaldību likuma 10.panta pirmās daļas 21.punktu, kas nosaka, ka dome var pieņemt lēmumus citos ārējos normatīvajos aktos paredzētajos gadījumos, Gulbenes novada pašvaldības domes 2015.gada 26.marta noteikumu Nr.1 “Gulbenes novada Gada balva kultūrā un balva Gulbenes novada GODS” (protokols Nr.6, 8.§) 10.3.apakšpunktu, kas nosaka, ka ierosinājumus par balvas “Gulbenes novada GODS” piešķiršanu izsaka Gulbenes novada pašvaldības Kultūras komisija un iesniedz apstiprināšanai Gulbenes novada domes sēdē, atklāti balsojot: ar 11 balsīm "Par" (Aivars Circens, Anatolijs Savickis, Andis Caunītis, Guna Pūcīte, Guna Švika, Gunārs Babris, Gunārs Ciglis, Ivars Kupčs, Mudīte Motivāne, Normunds Audzišs, Normunds Mazūrs), "Pret" – 1 (Intars Liepiņš), "Atturas" – 1 (Atis Jencītis), "Nepiedalās" – 1 (Ainārs Brezinskis), Gulbenes novada pašvaldības dome NOLEMJ:

PIEŠĶIRT Latvijas Republikas Goda konsulei, Gruzijas latviešu biedrības “Ave Sol!” ilggadējai vadītājai Regīnai Jakobidzei balvu “Gulbenes novada GODS 2024”.

Gulbenes novada pašvaldības domes priekšsēdētājs A.Caunītis